Борис Пастернак
След паузата

Превод от руски: Кирил Кадийски, 2001

chitanka.info

Преди три месеца на мен —

навън виелиците бели

на парка гол, незащитен

не бяха още налетели —

ми хрумна: буря вън реве

и тук ще съм като затворник

и с нови зимни стихове

ще пълня пролетния сборник.

Но дреболиите и тук

връхлитаха като лавина

и зимата, като напук,

изниза се наполовина.

Тогава аз разбрах все пак,

защо, осяла тъмнината

с пронизващи кристали сняг,

тя тъй се взираше в стъклата.

„Побързай!“ — шепнеше ми с глас

пресипнал, с устни посинели,

а моливите острех аз

и се шегувах неумело.

Дордето стихнал, примирен

пред лампата седях отрано,

тя, зимата, дойде при мен

и си отиде неразбрана.

Издание: в. „Литературен форум“, бр. 5 (446), 06.02. — 12.02.2001 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.